Sosiaalisen median jättiläinen Facebook yrittää hankkiutua eroon lukuisia ihmisiä ärsyttävistä kalasteluotsikoista. Mikäli Facebookin suunnitelma toimii, ei uutisvirtaan jatkossa enää ilmesty ainakaan nykyisiä määriä uutisotsikoita, joiden ainoa tarkoitus on saada käyttäjä klikkaamaan ne auki.

Kalasteluotsikon tunnistaa siitä, ettei se kerro mitään faktoja. Otsikkona voi olla vaikkapa "Et ikinä usko mitä seuraavaksi tapahtui!" tai "Arvaatko kuka julkkis mokasi taas punaisella matolla."

Koska ihmiset avaavat linkit usein saadakseen tietää mistä on kysymys, nousevat ne näkyvälle paikalle Facebook-kavereiden uutisvirrassa. Pahimmillaan tällaiset klikkiotsikot täyttävät uutisvirran niin, että ihmisten tärkeinä pitämät viestit hautautuvat niiden alle. Facebookin tekemän selvityksen mukaan 80 prosenttia sen käyttäjistä haluaisi, että otsikosta näkisi suoraan kannattaako juttu avata.

Facebookin aseena on analysoida, kuinka ihmiset reagoivat tällaisiin Facebookin ulkopuolelle vieviin linkkeihin. Jos käyttäjä klikkaa jutun auki, mutta palaa välittömästi takaisin tai ei kommentoi tai jaa avaamaansa juttua Facebook-kavereidensa kanssa, on kyse todennäköisesti klikkien kalastelusta ja tällainen linkki on syytä piilottaa uutisvirrasta.

Facebook kertoi muutosaikeistaan maanantaina blogissa (siirryt toiseen palveluun).